Anders Fogh Rasmussen (V), 2004-02-03:
På ministermødet i dag besluttede vi at fremsætte en række nye lovforslag.
Vi foreslår som noget nyt, at politiet får mulighed for at foretage stikprøvekontrol for at undersøge, om nogen bærer våben.
Vi besluttede også at fremsætte lovforslag, der som noget nyt giver frie grundskoler mulighed for at oprette børnehaver i tilknytning til skolen.
Hermed giver vi forældrene en større valgfrihed, og overgangen fra børnehave til skole bliver lettet for børnene.
Vi foreslår bl.a., at der fremover også skal undervises i geografi på 9. klassetrin, og at geografi bliver prøvefag ved folkeskolens afgangsprøve. Så vil jeg gerne komme med nogle bemærkninger om situationen i Irak.
Som bekendt er jeg lige kommet hjem fra en rejse til Irak.
Det var en stor oplevelse at møde de danske soldater og politifolk, og jeg er meget imponeret over deres indsats.
Desværre faldt besøget sammen med nye terrorangreb, og disse blodige begivenheder må nødvendigvis efterlade et indtryk af konfrontation og kaos.
Men det er slet ikke billedet, når man oplever situationen ved selvsyn.
De danske styrker bliver ikke opfattet som en fjendtlig besættelsesmagt, tværtimod.
Overalt bliver de danske soldater mødt af et mylder af smilende og vinkende børn, og de voksne irakere er fuldstændig klar over, at vi er der for at hjælpe dem. Problemet er nærmest, at forventningerne er ved at blive for store.
Kontoret for de danske styrkers civile samarbejde er blevet det sted, hvor irakerne henvender sig med store og små problemer: når der mangler strøm, når en skole skal sættes i stand efter plyndringer osv.
Kontoret ligger i øvrigt i Baathpartiets gamle hovedkvarter, hvor den tomme torturkælder er en daglig påmindelse om det tidligere regimes forbrydelser.
Fra at være frygtens centrum er det blevet stedet, hvor lokale ledere mødes og drøfter opbygningen af en
ny, demokratisk lokalforvaltning
Her undervises embedsmænd og politikere i moderne forvaltningsprincipper, hvor myndighederne er til for borgernes skyld og ikke omvendt.
Det var en særlig glæde for mig at se, hvordan danske soldater med arabisk baggrund yder en uvurderlig indsats som tolke og brobyggere mellem to meget forskellige kulturer.
Jeg var også imponeret over at se, hvor langt man er kommet med at uddanne irakiske politifolk og sikkerhedsstyrker, som efterhånden kan begynde at overtage opgaverne fra koalitionsstyrkerne.
Kriminaliteten er fortsat et kæmpeproblem.
Vi hørte mange historier om, hvordan genopbygningen bliver forsinket af omfattende tyverier.
Alligevel er det lykkedes at få forsyningen med vand og el op på niveauet fra før krigen, men det er slet ikke nok.
Det er rystende at se, hvor elendige vilkår disse ulykkelige mennesker har været tvunget til at leve under.
Der er imidlertid ingen som helst grund til, at det skal være sådan.
Med sine rige olieressourcer og frugtbare jord har Irak alle muligheder for selv at skabe en bedre fremtid for hele befolkningen.
Trods de imponerende resultater, som de danske styrker og civile hjælpearbejdere har nået,
har besøget efterladt det klare indtryk hos mig, at Irak vil have brug for vores indsats endnu nogen tid efter, at koalitionen overdrager styret til irakerne selv.
Det er som bekendt planen, at det skal ske i løbet af sommeren.
Jeg går ud fra, at en ny irakisk regering vil bede de danske styrker om at blive, og jeg er sikker på, at der vil være grundlag for at styrke den civile indsats.
Vi skal fuldføre den fantastisk flotte indsats, som allerede er gjort.
De danske soldater har leveret et fornemt eksempel på den tætte sammenhæng, der bør være mellem den rent militære indsats og den civile genopbygning, og de erfaringer bør vi bygge videre på i den fremtidige tilrettelæggelse af Danmarks internationale indsats.